Laikā no 2018. gada jūlija līdz 2020. gada jūnijam EURES darbinieki apkopoja un apstrādāja 432 503 darba pieteikumus (tostarp CV) un 1 662 468 brīvās darbvietas. Galvenā uzmanība tika pievērsta darba meklētājiem un darba devējiem no attiecīgās EURES tīkla valsts, savukārt tikai 37 % no darba pieteikumiem un 9 % no brīvajām darbvietām bija no citām EURES valstīm. Turklāt tajā pašā laikposmā visā tīklā tika organizēti 18 397 pasākumi, no kuriem 69 % bija informācijas pasākumi, 12 % darbā pieņemšanas pasākumi un pārējie 19 % apvienoja darbā pieņemšanas un informēšanas pasākumus. Laikā no 2018. gada jūlija līdz 2020. gada jūnijam EURES portālā, izmantojot pašapkalpošanās rīkus, bija reģistrējušies 419 745 darba meklētāji un 15 834 darba devēji. Apvienojot EURES rādītāju izpildes novērtēšanas sistēmas (RINS) rezultātus un aprēķinus, kuru pamatā ir klientu apmierinātības pētījums, EURES tīkls, izmantojot EURES portālu vai valstu EURES tīklus, ir veicinājis vismaz 84 580 darbā iekārtošanas darbību 2018. gadā un 83 360 darbā iekārtošanas darbību 2019. gadā.

2.1.1.2Informācija un norādījumi

EURES darbinieku nodrošinātie informācijas un norādījumu sniegšanas pasākumi darba meklētājiem un darba devējiem ietver individuālu konsultēšanu, atbalstu formulējuma izstrādē par brīvajām darbvietām, semināru organizēšanu. Laikā no 2018. gada jūlija līdz 2020. gada jūnijam kopumā tika ziņots par 5 924 376 individuālām pārrunām ar darba ņēmējiem un 403 244 pārrunām ar darba devējiem. Attiecībā uz apspriestajām tēmām aptuveni 43 % pārrunu ar darba ņēmējiem uzmanība bija pievērsta darbā iekārtošanai un 32 % gadījumu — dzīves un darba apstākļiem. Galvenās sarunu tēmas ar darba devējiem aptuveni 40 % gadījumu attiecās uz darbā iekārtošanu, savukārt nākamā aktuālā tēma, kas veidoja aptuveni 39 %, bija saistīta ar vispārīgu informāciju par EURES.

Attiecīgā informācija ir pieejama arī EURES portālā, kur EURES valstis regulāri atjaunina vispārīgu informāciju par saviem darba tirgiem un dzīves un darba apstākļiem (piemēram, administratīvajām procedūrām, sociālā nodrošinājuma sistēmu, nodokļu jautājumiem, darba līgumiem, biežāk izmantotajām darba meklēšanas metodēm). Informācija ir pieejama 26 valodās. Turklāt 16 EURES valstīm ir sava vietējā valsts EURES vietne, kurā darba meklētāji un darba devēji cita starpā var atrast informāciju par darbaspēka mobilitāti, pārskatu par EURES pakalpojumiem un saiti uz EURES portālu.

2.1.2Īpaši atbalsta pakalpojumi

EURES valstu īstenoto darbību pamatā bija arī atbalsta pakalpojumi un programmas, kas paredzētas konkrētām grupām.

2.1.2.1Atbalsts pārrobežu reģionos

EURES dalībnieki un partneri nodrošina informācijas, kā arī darbā iekārtošanas un pieņemšanas pakalpojumus, kas pielāgoti pārrobežu reģionu darbinieku un darba devēju īpašajām prasībām un apstākļiem. Šīs darbības tika īstenotas, izmantojot oficiālās EURES pārrobežu partnerības (PRP), kas finansētas no Eiropas Savienības Nodarbinātības un sociālās inovācijas programmas (EaSI) 2014.–2020. gadam EURES sadaļas, un slēdzot sadarbības līgumus ar kaimiņos esošajām EURES valstīm vai citām organizācijām ārpus EURES tīkla .

2018. gadā deviņas PRP tika atbalstītas ar EaSI dotāciju no iepriekšējā gada un 11 PRP 2019. gadā. Turklāt 2019. gadā tika atlasītas astoņas PRP saņemt EaSI dotāciju 2020. un 2021. gadam. EURES PRP ziņoja par 195 060 individuālajām pārrunām ar darba ņēmējiem 2019. gadā un 18 182 individuālajām pārrunām ar interesentiem jautājumā par darba meklēšanu 2018. gadā. Kopumā 2018. gadā un 2019. gadā darbu ar PRP palīdzību atrada 5408 pārrobežu darba meklētāji. Šie skaitļi liecina, ka PRP darbībās galvenā uzmanība ir tikusi pievērsta informācijas nodrošināšanai daudzās valodās, un bieži vien tā tiek sniegta, izmantojot fiziskas vienas pieturas aģentūras. Informāciju lielākoties veido norādījumi norīkotajiem darba ņēmējiem un pārrobežu darba ņēmējiem, piemēram, par piekļuvi sociālā nodrošinājuma sistēmām, kvalifikācijas atzīšanu ārvalstīs un nodokļiem.

Attiecībā uz atbalsta pakalpojumiem, kas tiek sniegti pārrobežu reģionos ārpus oficiālajām PRP, EURES valstis savos darbības pārskatos bieži ziņo par citiem pārrobežu sadarbības pasākumiem, kuru mērķis galvenokārt ir sniegt informāciju un atvieglot darbā pieņemšanas pasākumu organizēšanu pārrobežu apgabalos.

2.1.2.2Palīdzība pēc darbā pieņemšanas

Palīdzība pēc darbā pieņemšanas tiek nodrošināta ar mērķi garantēt mobilo darba ņēmēju labāko iespējamo integrāciju viņu jaunajos amatos. EURES valstis turpināja galveno uzmanību pievērst informācijas sniegšanai darba ņēmējiem un darba devējiem pirms darba līguma parakstīšanas, turklāt aptuveni divas trešdaļas no tām organizēja arī pasākumus pēc pieņemšanas darbā (piemēram, 21 EURES valsts ziņoja, ka 2019. gadā ir organizētas darbības pēc pieņemšanas darbā). Lielākā daļa darbību ietvēra informācijas un norādījumu sniegšanu nodokļu un sociālā nodrošinājuma jautājumos, taču dažas EURES valstis piedāvā arī atbalsta pakalpojumus norīkota darbinieka ģimenēm un/vai nodrošina valodu mācības.

2.1.2.3Atbalsts jauniešiem — māceklība un stažēšanās

Darbības, kas saistītas ar māceklību un stažēšanos, uz kurām attiecas darba attiecības, bija nedaudz un nevienmērīgi īstenotas visās EURES valstīm, galvenokārt tās bija atkarīgas no VND uzticētajiem pienākumiem pakalpojumu nodrošināšanā māceklības un stažēšanās jomā attiecīgajā valstī.

Vairumā gadījumu atbalsts bija saistīts ar mērķtiecīgu mobilitātes shēmu veicināšanu, kas aprakstītas nākamajā punktā, vai citām Eiropas programmām un iniciatīvām, kas veltītas jauniešu nodarbinātībai (piemēram, Erasmus +, Garantija jauniešiem, Eurodyssey — Eiropas Reģionu asambleja). Dažas EURES valstis organizēja arī seminārus un informācijas sniegšanas pasākumus jauniešiem. Tomēr EURES darbības bieži vien bija nelielas, jo valstu nodarbinātības dienestiem (VND) nebija pietiekamas kompetences šajā jomā.

Papildus pakalpojumiem, ko dažās valstīs nodrošina EURES personāls, EURES portālā ir informācijas apmaiņas iespēja par māceklības un stažēšanās vietām, un kopš 2020. gada jūlija tikuši publicēti 11 447 māceklības un 1483 stažēšanās piedāvājumi.

2.1.2.4Mērķtiecīgas mobilitātes shēmas saistībā ar EURES

EURES mērķis ir arī izvietot īpašas darba meklētāju grupas un palīdzēt aizpildīt brīvās darbvietas konkrētās nozarēs, kas saskaras ar darbā pieņemšanas grūtībām. Šajā nolūkā EURES darbības var papildināt mērķtiecīgas mobilitātes shēmas, kuras finansē saskaņā ar ES Nodarbinātības un sociālās inovācijas programmu (EaSI), vai tikt integrētas šādās shēmās. Turpmākajā tabulā sniegts pārskats par galvenajiem raksturlielumiem trijās mērķtiecīgās mobilitātes shēmās, kas tika īstenotas laikposmā no 2018. gada jūlija līdz 2020. gada jūnijam, ietverot to mērķgrupas, aktīvi iesaistītās valstis un galvenos izpildes rādītājus.

Pārskats par mobilitātes shēmām, kas saistītas ar EURES un ir paredzētas noteiktām vecuma grupām